钦定古今图书集成/理学汇编/学行典/第263卷 > 庾易
## 钦定古今图书集成/理学汇编/学行典/第263卷 > 庾易

按《南齐书高逸传》：“庾易，字幼简，新野新野人也。徙居
属江陵。祖玫，巴郡太守。父道骥，安西参军。易志性恬
隐，不交外物。建元元年，刺史豫章王辟为骠骑参军，
不就。临川王映临州，独重易，上表荐之，饷麦百斛。易
谓使人曰：‘民樵采麋鹿之伍，终其解毛之衣，驰骋日
月之车，得保自耕之禄，于大王之恩亦已深矣’。辞不”
受。永明三年，诏征太子舍人，不就。以文义自乐。安西
长史袁彖钦其风，通《书》致遗《易》，以连理机、竹翘书格
报之。建武二年，诏复征为司徒主簿，不就，卒。

宗测

按《南齐书高逸传》：“宗测，字敬微，南阳人，宋征士炳孙
也。世居江陵。测少静退，不乐人间，叹曰：‘家贫亲老，不
择官而仕，先哲以为美谈。余窃有惑，诚不能潜感地
金，冥致江鲤，但当用天道，分地利，孰能食人厚禄，忧
人重事乎？州举秀才，主簿，不就。骠骑豫章王征为参
军，测答府召云：‘何为谬伤海鸟，横斤山木，母丧身，负土植松柏。豫章王复遣书请之，辟为参军。测答曰：“性
同鳞羽，爱止山壑，眷恋松筠，轻迷人路，纵宕岩流，有
若狂者。忽不知老至，而今鬓已白，岂容课虚责有，限
鱼慕鸟哉！”永明三年，诏征太子舍人，不就。欲游名山，
乃写祖炳所画《尚子平图》于壁上。测长子官在京师，
知父此旨，便求禄还为南郡丞，付以家事。刺史安陆
王子敬、长史刘寅以下皆赠送之，测无所受，赍《老子》
《庄子》二书自随。子孙拜辞悲泣，测长啸不视，遂往庐
山，止祖炳旧宅。鱼复侯子响为江州，厚遣赠遗。测曰：
“少有狂疾，寻山采药，远来至此。量腹而进松术，度形
而衣薜萝，淡然已足，岂容当此横施。”子响命驾造之，
测避不见。后子响不告而来，奄至所住，测不得已，巾
褐对之，竟不交言，子响不悦而退。尚书令王俭饷测
蒲褥。顷之，测送弟丧还西，仍留旧宅永业寺，绝宾友，
唯与同志庾易、刘虬、宗人尚之等往来讲说。刺史随
王子降至镇，遣别驾宗哲致劳问，测笑曰：“贵贱理隔，
何以及此？”竟不答。建武二年，征为司徒主簿，不就，卒。
测善画，自图阮籍遇苏门于行障上坐卧对之。又画
永业佛影台，皆为妙作。颇好音律，善《易》、老，续皇甫谧
《高士传》三卷。又尝游衡山七岭，著《衡山庐山记》。尚之
字敬文，亦好山泽，与刘虬俱以骠骑记室不仕。宋末，
刺史武陵王辟赞府，豫章王辟别驾，并不就。永明中，
与刘虬同征为通直郎，和帝中兴初，又征为谘议，并
不就，寿终。

杜京产

按《南齐书高逸传》：“杜京产，字景齐，吴郡钱唐人，杜子
恭元孙也。祖运，为刘毅卫军参军。父道，鞠州从事，善
弹棋，世传五斗米。道至京产及子栖。京产少恬静，闭
意荣宦，颇涉文义，专修黄老。会稽孔觊，清刚有峻节，
一见而为款交。郡召主簿，州辟从事，称疾去。除奉朝
请，不就，与同郡顾欢同契。始宁中，东山开舍授学。建”
元中，武陵王晔为会稽太守，遣儒士刘𤩽入东为晔
讲说。京产请𤩽至山舍讲书，倾资供待。子栖躬自屣
履为𤩽，生徒下食，其礼贤如此。孔稚珪、周颙、谢𤅢并
致书以通殷勤。永明十年，稚珪及光禄大夫陆澄、祠
部尚书虞悰、太子右率沈约、司徒右长史张融表荐
京产曰：“窃见吴郡杜京产，洁静为心，谦虚成性，通和
发于天挺，敏达表于自然，学遍元儒，博通《史》子，流连
文艺，沈吟道奥。泰始之朝，挂冠辞世，遁舍家业，隐于
太平。葺宇穷岩，采芝幽涧，耦耕自足，薪歌有馀，确尔
不群，淡然寡欲，麻衣藿食，二十馀载，虽古之志士，何
以加之。谓宜释巾幽谷，结组登朝，则嵒谷含懽，薜萝
起抃矣。”不报。建武初，征员外散骑侍郎。京产曰：“庄生
持钓，岂为白璧所回。”辞疾不就。年六十四，永元元年
卒。会稽孔道征守志业不仕，京产与之友善。永明中，
会稽锺山有人姓蔡，不知名，山中养鼠数十头，呼来
即来，遣去便去，言语狂易，时谓之“谪仙。”不知所终。

沈𬴊士

按《南齐书高逸传》：“沈𬴊士，字云祯，吴兴武康人也。祖
膺期，晋大中大夫。𬴊士少好学，家贫，织帘诵书，口手
不息。宋元嘉末，文帝令尚书仆射何尚之抄撰五经，
访举学士，县以𬴊士应选。尚之谓子偃曰：‘山薮故有
奇士也’。少时，𬴊士称疾归乡，更不与人物通。养孤兄
子义，著乡曲。或劝𬴊士仕，答曰：‘鱼县兽槛，天下一契，
圣人。元悟所以每履吉先。吾诚未能景行坐忘，何为
不希企日损’。”乃作《元散赋》以绝世。太守孔山士辟，不
应。宗人徐州刺史昙庆、侍中怀文、左率勃来候之，𬴊
士未尝答也。隐居馀干吴差山，讲经教授，从学者数
十百人，各营屋宇，依止其侧。𬴊士重陆机《连珠》，每为
诸生讲之。征北张永为吴兴，请𬴊士入郡。𬴊士闻郡
后堂有好山水，乃住停数月。永欲请为功曹，使人致
意。𬴊士曰：“明府德履冲素，留心山谷，民是以被褐负
杖，忘其疲病。必欲饰浑沌，以蛾眉，冠越客于文冕。走
虽不敏，请附高节，有蹈东海而死尔。”永乃止。昇明末，
太守王奂上表荐之，诏征为奉朝请，不就。永明六年，
吏部郎沈渊、中书郎沈约又《表荐𬴊士义行》曰：“吴兴
沈𬴊士，英风夙挺，峻节早树，贞粹禀于天然，综博生
乎笃习。家世孤贫，藜藿不给，怀书而耕，白首无倦，挟
琴采薪，行歌不辍。长兄早卒，孤侄数四，摄尫鞠稚，吞
苦推甘，年逾七十，业行无改。元嘉以来，聘召仍叠，玉
质逾洁，霜操日严。若使闻政王庭，服道槐掖，必能孚
朝规于边鄙，播圣泽于荒垂。”诏又征为太学博士。建
武二年，征著作郎，永元二年，征太子舍人，并不就。𬴊
士负薪汲水，并日而食，守操终老，笃学不倦。遭火烧
书数千卷，𬴊士年过八十，耳目犹聪明，以火故抄写，
灯下细书，复成二三千卷，满数十箧，时人以为养身
静嘿之所致也。著《周易》两系、《庄子内篇训》“注《易经》《礼
记》《春秋》《尚书》《论语》《孝经》《丧服》《老子要略》数十卷。”以杨
王孙皇甫谧深达生死，而终礼矫伪，乃自作终制，年
八十六卒。同郡沈俨之字士恭，徐州刺史昙庆子，亦
不仕，征太子洗马，永明元年征中书郎。三年，又诏征前南郡国常侍沈𫖮为著作郎，建武二年征太子舍
人，永元二年征通直郎。𫖮字处默，宋领军寅之兄孙
也。

吴苞

按《齐书高逸传》：“吴苞，字天盖，濮阳鄄城人也。儒学，善
《三礼》及老庄。宋泰始中，过江，聚徒教学，冠黄葛巾，竹
麈尾，蔬食二十馀年。隆昌元年诏曰：‘处士濮阳吴苞，
栖志穷谷，秉操贞固，沈精味古，白首弥厉。征太学博
士，不就。始安王遥光右卫江祏于蒋山南为立馆。自
刘𤩽卒后，学者咸归之，以寿终’。”鲁国孔嗣之，字敬伯，
宋世与太祖俱为中书舍人并非所好自庐陵郡去
官隐居锺山朝廷以为太中大夫建武三年卒。

徐伯珍

按《南齐书高逸传》：“徐伯珍，字文楚，东阳太末人也。祖
父并郡掾史。伯珍少孤贫，书竹叶及地学书。山水暴
出，漂溺宅舍，村邻皆奔走，伯珍累床而止，读书不辍。
叔父璠之与颜延之友善，还祛蒙山立精舍讲授。伯
珍往从学，积十年，究寻经史，游学者多依之。太守琅
邪王昙生、吴郡张淹并加礼辟，伯珍应召便退，如此”
者凡十二焉。征士沈俨造膝谈论，申以素交。吴郡顾
欢擿出《尚书》滞义，伯珍训答，甚有条理，儒者宗之。好
释氏老庄，兼明道术。岁常旱，伯珍筮之，如期雨澍。举
动有礼，过曲木之下，趋而避之。早丧妻，晚不复重娶，
自比曾参。宅南九里有高山，班固谓之“九岩山”，后汉
龙丘苌隐处也。山多龙须柽柏，望之五采，世呼为“妇
人岩。”二年，伯珍移居之，门前生梓树，一年便合抱。馆
东石壁，夜忽有赤光洞照，俄尔而灭，白雀一双，栖其
户牖，论者以为隐德之感焉。永明二年，刺史豫章王
辟议曹从事，不就。家甚贫窭。兄弟四人，皆白首相对，
时人呼为“四皓。”建武四年卒，年八十四。受业生凡千
馀人。